Karl Eirik Schjøtt-Pedersen (Arbeiderpartiet), 2012-06-15:
Over 300 000 flere er i jobb nå enn da denne regjeringen tok over for seks og et halvt år siden. Mer enn to tredjedeler av arbeidsplassene er skapt i privat sektor under en regjering som ifølge Høyres forrige næringsminister, Børge Brende, ville føre til at titusener av arbeidsplasser ville bli «..jaget(t) (t) Arbeid er avgjørende for den enkeltes velferd, og arbeid er avgjørende for samfunnets velferd, for det er gjennom arbeidet vi skaper verdier. Arbeid er grunnleggende for alt vi gjør, for hvem vi er. Ingenting bidrar mer til å jevne ut forskjeller, til mer likestilling og til økt integrering enn at folk har en jobb å gå til. Ingenting bidrar mer til et sterkt og stabilt velferdssamfunn enn at de som kan jobbe, får jobbe. Derfor er arbeid for alle regjeringens viktigste mål. Men resultatene kommer ikke av seg selv. Vi har orden i den økonomiske politikken, et godt samarbeid med partene i arbeidslivet, jevn fordeling og høy yrkesdeltakelse. Det gjør oss gode til både å skape og dele. Det er stor uro rundt oss. Hele verden ble rystet etter at Lehman Brothers gikk konkurs. Finansmarkedene stoppet nærmest å fungere. Verdensøkonomien opplevde det sterkeste tilbakeslaget siden annen verdenskrig. Vi klarte å dempe fallet i Norge, fordi vi møtte det med handling – med massive tiltak. Høyrepartiene sa først at vi gjorde for mye. Så sa de at vi gjorde for lite – for sent – men tiltakene kom i rett tid, og de var sterke nok. Slik styrte vi Norge gjennom første del av finanskrisen. Nå ser vi nye utslag av krisen. Den har blitt en jobbkrise med stigende og vedvarende høy ledighet rundt i Europa – en statsgjeldskrise, med land som ikke er i stand til å betale. Vi er et lite land, har en åpen økonomi og er avhengig av hva som skjer rundt oss. Derfor følger vi situasjonen nøye og er klar til handling om det trengs – ikke ved å opprettholde ulønnsomme virksomheter, men ved å bidra til omstilling og utvikling, slik vi i dag gjør overfor treforedlingsindustrien. Treforedlingsindustrien har slitt med lav lønnsomhet i lang tid. Peterson Paper Moss har gått konkurs, og Norske Skog har lagt ned sin virksomhet på Follum i 2012. I revidert nasjonalbudsjett foreslår regjeringen en tiltakspakke til treforedlingsindustrien. Vi vil styrke forsknings- og utviklingsaktiviteter. Vi vil bedre industriens råstofftilgang. Vi vil få fram nye prosjekter, utnytte nye råstoffer og nye produksjonsmetoder. Samtidig tar vi langsiktige grep for utvikling av nye arbeidsplasser. Vi følger opp regjeringens forslag om å opprette inntil seks nye landsdekkende såkornfond med ny kapital og økt risikoavkastning. I en så sårbar situasjon er det avgjørende viktig at vi holder orden i norsk økonomi – ikke bruker mer penger enn det norsk økonomi tåler, selv om det er fristende fordi det er så mange gode tiltak. Om vi bruker for mange penger, bidrar det til at priser, lønninger og renter går opp, og eksportindustrien rammes – hardt. Derfor må jeg si at vi er bekymret når Fremskrittspartiet vil ha frislipp i bruken av oljepenger, og vi blir enda mer bekymret når Høyre roser dem. Dette viser usikkerheten om hvilken økonomisk politikk en eventuell regjering med Fremskrittspartiet og Høyre vil føre. En uansvarlig økonomisk politikk vil ramme eksportindustrien og sette arbeidsplasser i fare. Kampen mot arbeidsledigheten kan bare føres av en regjering som står for stabilitet og forutsigbarhet, som fører en økonomisk politikk som henger sammen. Trygg styring er nødvendig for å trygge arbeidsplassene. Trygg styring er nødvendig for å trygge det norske velferdssamfunnet. Valget neste år vil nettopp stå om vi fortsatt skal ha trygg styring, eller om landet følger Høyre og Fremskrittspartiet ut i et politisk og økonomisk eksperiment som vi ikke har sett maken til.